HEPATITA VIRALĂ B

1. DEFINIŢIE

Virusul hepatitei B (VHB) poate determina o gamă foarte largă de manifestare a infecţiei, începând cu infectia inaparentă, continuând cu hepatita acută anicterigenă sau icterigenă cu evoluţie autolimitată şi ajungând la infecţia persistentă din hepatita cronică sau ciroza hepatică. Ultima formă posibilă de manifestare a infecţiei cu VHB este reprezentată de carcinomul hepatocelular.

Observaţiile iniţiale susţineau faptul că celula hepatică este singura ţintă în infecţia cu VHB, dar studii relativ recente demonstrează prezenţa acestui virus, chiar şi în forme replicative, în limfocitele sângelui periferic, rinichi, pancreas. Ficatul ramâne totuşi ţinta preferenţială, întreaga simptomatologie a infecţiei acute sau cronice VHB fiind dominată de leziunile acestui organ. 
2. ETIOLOGIE
- virusul hepatitei B (VHB) din familia Hepadnaviridae
3. MANIFESTĂRILE PROCESULUI EPIDEMIOLOGIC

Afecţiunea evoluează endemic, România situându-se la nivelul ţărilor cu endemie medie (portaj general de VHB de 5-7%).

Se apreciază că în fiecare an sunt  peste 50 de milioane de nou infectaţi pe glob.

Frecvenţa cazurilor este mai mare la adulţi şi la sexul masculin. Incidenţa la 100.000 locuitori, în anul 1998, a fost de 13,73 în România şi de 20,61 în vestul ţării.

4. DIAGNOSTIC POZITIV
4.1. DIAGNOSTIC CLINIC

Perioada de incubaţie variază între 45-180 de zile (cu medie de 60-90 de zile) şi se caracterizează prin infecţiozitatea sângelui, antigenul de suprafaţă al virusului, AgHBs, putând fi depistat în circulaţie începând cu ziua 6-10 de la momentul infectant, ceea ce certifică faptul că în cursul incubaţiei virusul se multiplică intens.

Perioada prodromala (preicterică)  se instalează mai insidios decât în cazul hepatitei virale A, şi durează aproximativ 2-3 săptămâni. Deşi, bolnavii acuză astenie, inapetenţă, greţuri, tipurile de debut caracteristice pentru hepatita acută B sunt debutul pseudoreumatismal şi debutul eruptiv. 

În debutul pseudoreumatismal bolnavii acuză artralgii nocturne şi în repaus, localizate la aceleaşi articulaţii, deci nu cu caracter săltant ca în reumatismul articular acut şi fără elemente inflamatorii la nivelul articulaţiilor afectate.

Debutul eruptiv apare mai frecvent la copii şi tineri (a fost descris, de altfel, sub denumirea de acrodermatita juvenilă). Erupţia cutanată  este reprezentată de elemente maculo-papuloase, congestive, situate mai ales la nivelul extremităţilor (braţe, antebraţe, coapse, gambe).

Manifestările cutanate şi articulare apar ca o consecinţă a depunerii de complexe imune (alcătuite din AgHBs, anticorpi specifici anti-HBs şi componente ale complementului seric) la nivelul sinovialei articulare şi a capilarelor cutanate.

Perioada de stare (icterică) este în general mai lungă decât în infecţia cu VHA şi durează în medie 4-6 săptămâni. Se cunosc şi forme clinice cu evoluţie mai scurtă, de 2-3 săptămâni, dar şi forme prelungite, în care simptomatologia perioadei de stare se menţine timp de 2-3 luni.

Simptomatologia subiectivă (astenie, inapetenţă, cefalee, disconfort digestiv) se remite de obicei odată cu instalarea icterului. Tot treptat se remit şi artralgiile sau erupţia cutanată. 

Examenul obiectiv pune în evidenţă icterul sclero-tegumentar şi hepatomegalia cu aceleaşi caracteristice ca şi în alte hepatite acute (icter rubiniu în formele medii, icter cu nuanţă verdinică în formele colestatice, icter cu tentă cenuşie în formele severe, cu insuficienţă hepatică acută). Ficatul este uniform mărit de volum, are consistenţă elastică, este uşor sensibil la palpare, suprafaţa este netedă, marginea inferioară este rotunjită şi se poate palpa la 2-4 cm sub rebordul costal. Splenomegalia poate însoţi hepatomegalia.

Afectarea organelor aflate în vecinătatea ficatului (vezica şi căile biliare, stomac, duoden, pancreas) poate fi semnalată, ca şi participarea aparatului cardio-vascular, prin modificari de tip bradicardie, scădere uşoară a tensiunii arteriale.

Perioada de declin a hepatitei virale acute AgHBs+ se caracterizează prin scăderea treptată a intensităţii icterului, reapariţia culorii normale a scaunului şi urinei, şi uneori, printr-o uşoară reducere a hepatomegaliei. În unele cazuri, în această perioadă pot apare recrudescenţe care duc la prelungirea perioadei de stare (reapariţia sindromului dispeptic, a asteniei, intensificarea icterului, creşterea dimensiunilor ficatului, repozitivarea probelor biologice hepatice).

Perioada de convalescenţă este mai lungă în hepatita virală B decât în hepatita A, ficatul revenind la histologie şi funcţie metabolică normală în aproximativ 6-8 luni de zile.

În convalescenţă, precoce sau tardiv, pot să apară recăderi prin reacutizarea procesului hepatitic. Recăderile pot îmbraca forma icterică sau anicterică de boală. Frecvenţa şi numărul recăderilor poate constitui un indicator de evoluţie spre cronicizare a infecţiei cu VHB.
4.2. DIAGNOSTIC DE LABORATOR

A. Sindroamele biologice cercetate în hepatita virală acută B sunt reprezentate de: 
  1. Sindromul de disproteinemie (inflamator nespecific): testele utilizate sunt aceleaşi ca şi în hepatita virală acută A, deosebirea constând în prezenţa unor valori normale sau uşor crescute la debutul şi în prima parte a perioadei de stare. Evoluţia spre vindecare a hepatitei B se însoteşte de o creştere moderată a valorilor la testul cu tymol, kunkel sau sulfat de zinc la sfârşitul perioadei de stare şi în prima parte a convalescenţei, pentru ca, la 3-4-6 luni de la debutul bolii acute, acestea să revină în limite normale. Formele prelungite şi infecţia cronică cu VHB pot prezenta valori crescute ale acestor teste, oarecum superpozabile valorilor crescute ale gamaglobulinelor în electroforeza proteinelor serice (testele de disproteinemie se pozitivează prin scăderea sintezei de albumină şi creşterea concentraţiei serice a globulinelor, în special a Ig).
  2. Sindromul de hepatocitoliză: dozarea transaminazelor (TGP sau ASAT, TGO sau ALAT) în perioada de stare a hepatitei virale acute B duce la obţinerea unor valori crescute (200-300 UI până la 1000-3000 UI, faţă de 0-12 UI valori normale). Nivelul seric al acestor enzime nu este direct proporţional cu extinderea proceselor de distrucţie hepatocitară (enzimele pot trece în circulaţie şi atunci când hepatocitele sunt integre din punct de vedere morfologic, dar au permeabilitate crescută prin expunere la hipoxie sau ischemie). Cu toate acestea, în formele severe, prin distrucţia masivă a celulelor hepatice, titrul TGP poate ajunge la început la valori de 1000-3000 UI. Sunt însă şi forme de hepatită fulminantă în care determinările repetate ale transaminazelor duc la obţinerea  unor valori de zeci până la 100 de UI, prăbuşirea valorilor datorându-se probabil epuizării enzimatice a ficatului.

Depistarea unei leziuni hepatice minime se poate face prin dozarea gama-glutamil-transpeptidazei (gGT). Valori crescute ale acestei enzime sunt descrise în toate tulburările hepato-biliare şi mai ales în cursul hepatitei etanolice în care creşterea nivelului seric al gGT precede modificările tuturor celorlalte teste hepatice.

Determinările altor enzime (LDH, OCT) nu este uzuală în clinica hepatitelor acute mai ales că acestea prezintă modificări şi în afectarea altor ţesuturi (muşchi, miocard, rinichi, intestin).

 
 3. Sindrom de retenţie biliară: determinarea bilirubinemiei directe (conjugate) şi totale arată valori de 1,6-2,5 mg % la bolnavii cu subicter, valori de 5-15 mg % în formele icterice şi peste 20-25 mg % în formele colestatice. Creşterea concentraţiei serice a bilirubinemiei determină apariţia în urină a pigmenţilor biliari (bilirubina directă trecând prin filtrul renal, în timp ce bilirubina neconjugată nu se regăseşte în urină deoarece nu este solubilă).

Formele colestatice de hepatită virală acută se însoţesc şi de o creştere marcată a fosfatazei alcaline prin alterarea funcţiei excretoare a ficatului (valori normale 1,5-4,5 unităţi Bodansky).

4. Sindromul hepatopriv:  pune în evidenţă scăderea capacităţii de sinteză a ficatului, ca o consecinţă a necrozei hepatice. Se cunoaşte faptul că albumina, fibrinogenul, protrombina, proaccelerina sunt proteine sintetizate exclusiv de hepatocite.

Hipoalbuminemia se întâlneşte mai ales în necrozele hepatice subacute masive, în hepatitele cronice active, ciroze hepatice, fiind un ghid util în prognosticul şi terapia acestor afecţiuni.

În schimb, informaţiile asupra capacităţii de sinteză a protrombinei, fibrinogenului şi factorilor de coagulare V, VII şi X prin determinarea timpilor de coagulare (timp Quick, timp de protrombină, timpul de proaccelerină şi de proconvertină) orientează asupra evoluţiei şi prognosticului imediat în formele severe, precomatoase sau comatoase.

Prelungirea marcată a acestor timpi se întâlneşte în necroza hepatică acută gravă (diferenţa între pacient şi martori depăşind 10-20 sau chiar 100 de secunde).

O creştere moderată a timpilor de coagulare (5-10 secunde) se poate întâlni şi în hepatitele B colestatice (colestaza intrahepatică prelungită impiedicând absorbţia intestinală a vitaminei K) şi în hepatitele cronice active sau cirozele hepatice AgHBs+ (prin existenţa unui deficit de sinteză hepatică a acestor proteine, paralelă cu scăderea sintezei de albumină).

B. Diagnostic serologic
  Markeri virali şi serologici utilizaţi în diagnosticul infecţiei cu VHB

antigene virale: AgHBs, AgHBe;

anticorpi specifici: anticorpi anti-HBs, anticorpi anti-HBe, anticorpi anti-HBc tip IgM, anticorpi anti-HBc totali.
C. Biologie moleculară

evidenţierea genom-ului viral: ADN al VHB prin tehnica PCR (tehnică greu accesibilă). 
4.3.DATE EPIDEMIOLOGICE

Factorii epidemiologici principali
1. Izvorul de infecţie

bolnavii cu hepatită B, contagioşi la 1- 2 săptămâni de la infecţie, până la 2-3 luni de la debutul clinic (portajul AgHBs peste 6 luni se consideră infecţie cronică) ; infecţiozitatea este mai mare la cei care prezintă în sânge AgHBs, AgHBe, ADN-polimeraza.

bolnavii cu hepatită cronică postvirusală B (5-20% din cazuri au evoluţie spre infecţie cronică sau stare de purtător), bolnavii cu ciroză sau hepatom post hepatită virală B

infectaţii inaparent (75-55% din cazuri), formele atipice de boală

purtătorii, care pot fi: cronici, convalescenţi (3-5% din bolnavi), sau aparent sănătoşi
Rata portajului este mai mare la anumite categorii din populaţie: consumatori de droguri, hemofilici, politransfuzaţi, hemodializaţi, homosexuali, prostituate, bolnavi HIV pozitivi, la cei cu leucemii cronice, la infecţiile asociate B cu hepatita C sau D, la chinezi, africani, etc.
2.Transmiterea:

inoculare prin manevre sângerânde medicale sau nemedicale (droguri injectabile, tatuaje, manichiură, ras, scarificare, circumcizie)

inoculări oculte: obiecte de toaletă, jucării, etc. (în familii, colectivităţi închise)

sexuală, prin secreţii genitale, prin sărut

materno-infantilă: intrauterin (hepatita B care survine în trim.III, de la gravidele purtătoare de AgHBs, mai ales dacă AgHBe este pozitiv, la care riscul transmiterii este de 70-100%), intrapartum, prin contact cu secreţiile şi sângele mamei, postpartum, prin contact intim mamă-copil.
3. Receptivitate

generală, mare pentru infecţiile subclinice (5-10 până la  100 infecţii inaparente faţă de un caz de boală).
4. Imunitate

Apariţia anticorpilor anti-HBs şi anti-HBe, dovedeşte evoluţia spre vindecare

Titruri mare de anticorpi anti-HBc, de tip IgM şi prezenţa AgHBs în sânge, arată o infecţie persistentă, iar prezenţa AgHBe indică replicarea virală activă.
[image: image19.png]



Postinfecţie, durabilă; postvaccinare 10 ani.
Factorii epidemiologici favorizanţi

aglomeraţia, promiscuitatea sexuală, igiena deficitară, deficienţele sistemului sanitar, riscul profesional

Profilaxie şi combatere
2.  1.   Măsuri faţă de izvorul de infecţie

depistare precoce: epidemiologic, clinic, prin examene de laborator 

izolarea cazurilor, obligatorie în spitalul de boli infecţioase;

declarare, nominală, lunară

partenerii sexuali vor fi investigaţi, pentru a depista un eventual portaj; vor fi vaccinaţi sau li se vor administra imunoglobuline specifice antihepatită B; contacţii vor fi excluşi de la donare timp de 6 luni

foştii bolnavi, vor fi dispensarizaţi timp de 1 an ( control la 1,3, 6, 12 luni)
3.  2.   Măsuri faţă de căile de transmitere

dezinfecţie continuă pentru obiectele bolnavului, veselă, lenjerie, salon (autoclavare, fierbere, căldură uscată, cloramină 2%, glutaraldehidă 2%) şi terminală

respectarea tehnicii aseptice, pentru orice manevră săngerândă

educaţia sanitară, privind riscurile transmiterii infecţiei 
4.  3.   Măsuri faţă de receptivi

imunizarea activă cu vaccin antihepatită B, preparat pe drojdie de bere
Indicaţii:

la nou-născuţi, 3 doze de 0,5 ml, la 0, 2, 6 luni, intramuscular

personalul medico-sanitar, studenţii la medicină, hemodializaţii, hemofilicii, partenerii sexuali ai celor cu AgHBs pozitiv: 3 doze de 1 ml, administrate la 0,1, 6 luni.

vaccinarea de urgenţă, cu 3 doze la interval de o lună, cu rapel la 1 an, în caz de expunere accidentală şi la nou-născuţii din mame AgHBs pozitive, în asociere cu imunoglobuline specifice antihepatită B, în doză de 0,06ml/kg, intramuscular, la copil şi 5 ml la adult.
Revaccinarea se face la 5 ani, durata protecţiei este de 5-10 ani.
Există persoane care nu răspund la vaccinare (non responders).
Efecte adverse posibile: reacţii locale uşoare, febră.
În caz de accidente prin înţepare sau stropire se recomandă: favorizarea sângerării, spălare abundentă cu apă, minim 500 ml, aplicare de dezinfectante, timp de 5 minute sub formă de comprese sau în ploaie, cu clorhexidină 0,05%, alcool etilic 70%, iodofori 10%, glutaraldehidă 2%, apă oxigenată 3%.

[image: image33.png]



imunizarea pasivă cu imunoglobuline specifice antihepatită B, administrate intramuscular, în doză de 5ml la adult şi 0,5ml la copil

 

 
